“กรมอุตุ” เตือนวันนี้-26 ธ.ค. มรสุมปกคลุม “ภาคใต้” คลื่นลมแรง เรือเล็กงดออกฝั่ง
“กรมอุตุ” ออกประกาศเตือน ฉบับที่ 2 “ภาคใต้” โดนมรสุม ช่วง 24-26 ธ.ค.นี้ ส่งผลให้คลื่นสูง 2-3 เมตร ลมแรง ฝนฟ้าคะนอง เรือเล็กงดออกจากฝั่ง
“กรมอุตุ” ออกประกาศเตือน ฉบับที่ 2 “ภาคใต้” โดนมรสุม ช่วง 24-26 ธ.ค.นี้ ส่งผลให้คลื่นสูง 2-3 เมตร ลมแรง ฝนฟ้าคะนอง เรือเล็กงดออกจากฝั่ง
24 ธ.ค. 2565

นางสาวชมภารี ชมภูรัตน์ อธิบดีกรมอุตุนิยมวิทยา ออกประกาศ กรมอุตุนิยมวิทยา ฉบับที่ 2 เรื่อง คลื่นลมแรงบริเวณอ่าวไทยตอนล่าง ฉบับที่ 2 (360/2565) (มีผลกระทบตั้งแต่วันที่ 24-26 ธันวาคม 2565) ระบุว่า ในช่วงวันที่ 24-26 ธันวาคม 2565 มรสุมตะวันออกเฉียงเหนือที่พัดปกคลุมอ่าวไทย ภาคใต้ และทะเลอันดามันมีกำลังแรงขึ้น ส่งผลให้คลื่นลมบริเวณอ่าวไทยมีกำลังค่อนข้างแรง โดยอ่าวไทยตอนล่างมีคลื่นสูง 2-3 เมตร บริเวณที่มีฝนฟ้าคะนองคลื่นสูงมากกว่า 3 เมตร ส่วนอ่าวไทยตอนบนและห่างฝั่งทะเลอันดามันมีคลื่นสูงประมาณ 2 เมตร
ทั้งนี้ขอให้ประชาชนที่อาศัยบริเวณชายฝั่งภาคใต้ฝั่งตะวันออกระวังอันตรายจากคลื่นที่ซัดเข้าหาฝั่ง ชาวเรือบริเวณอ่าวไทยและทะเลอันดามันควรเดินเรือด้วยความระมัดระวัง และเรือเล็กบริเวณอ่าวไทยตอนล่างควรงดออกจากฝั่งในช่วงวันที่ 24-26 ธันวาคม 2565

